CELEX: 
Language: sk
Date: 2022-03-14 00:00:00
Title: VYKONÁVACIE NARIADENIE KOMISIE (EÚ) /... ktorým sa mení vykonávacie nariadenie (EÚ) 2015/1998, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva

VYKONÁVACIE NARIADENIE KOMISIE (EÚ) …/...
            
            
               z 14. 3. 2022
            
            
               ktorým sa mení vykonávacie nariadenie (EÚ) 2015/1998, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002
                  1
               , a najmä na jeho článok 4 ods. 3,
            
            
               keďže:
            
            
               (1)Nariadením Komisie (ES) č. 272/2009
                  2
                sa dopĺňajú spoločné základné normy bezpečnostnej ochrany civilného letectva stanovené v prílohe k nariadeniu (ES) č. 300/2008.
            
            
               (2)Komisia sa v nariadení (ES) č. 272/2009 poveruje uznávaním rovnocennosti noriem bezpečnostnej ochrany tretích krajín v súlade s kritériami stanovenými v časti E prílohy k uvedenému nariadeniu.
            
            
               (3)V prílohe k vykonávaciemu nariadeniu Komisie (EÚ) 2015/1998
                  3
                sa uvádza zoznam tretích krajín uznaných za krajiny uplatňujúce normy bezpečnostnej ochrany rovnocenné so spoločnými základnými normami.
            
            
               (4)Komisia overila, že Srbská republika, pokiaľ ide o letisko Nikolu Teslu v Belehrade, vyhovuje kritériám stanoveným v časti E prílohy k nariadeniu (ES) č. 272/2009, ktoré sa týkajú detekčnej kontroly cestujúcich a príručnej batožiny, detekčnej kontroly podanej batožiny, nákladu a poštových zásielok a bezpečnostnej ochrany lietadla.
            
            
               (5)Komisia overila, že Izraelský štát, pokiaľ ide o medzinárodné letisko Bena Guriona, vyhovuje kritériám stanoveným v časti E prílohy k nariadeniu (ES) č. 272/2009, ktoré sa týkajú bezpečnostnej ochrany lietadla a detekčnej kontroly cestujúcich a príručnej batožiny.
            
            
               (6)Vykonávacím nariadením Komisie (EÚ) 2020/111
                  4
               , ktorým sa mení vykonávacie nariadenie (EÚ) 2015/1998, sa Srbská republika, pokiaľ ide o letisko Nikolu Teslu v Belehrade, ako aj Izraelský štát, pokiaľ ide o medzinárodné letisko Bena Guriona, zahrnuli do príslušných dodatkov, v ktorých sa uvádza zoznam tretích krajín uznaných za krajiny uplatňujúce normy bezpečnostnej ochrany rovnocenné so spoločnými základnými normami.
            
            
               (7)Vykonávacím nariadením Komisie (EÚ) 2019/413
                  5
               , ktorým sa mení vykonávacie nariadenie (EÚ) 2015/1998, sa Spojené kráľovstvo Veľkej Británie a Severného Írska uznalo za krajinu uplatňujúcu normy bezpečnostnej ochrany rovnocenné so spoločnými základnými normami. Príloha k uvedenému nariadeniu spočívala okrem iného v nahradení celého obsahu dodatkov 3-B, 4-B, 5-A a 6-F novými dodatkami obsahujúcimi aj Spojené kráľovstvo Veľkej Británie a Severného Írska.
            
            
               (8)Dátum začatia uplatňovania vykonávacieho nariadenia Komisie (EÚ) 2019/413 bol stanovený v článku 3, konkrétne v deň nasledujúci po dátume, od ktorého sa zmluvy prestanú uplatňovať na Spojené kráľovstvo Veľkej Británie a Severného Írska a v Spojenom kráľovstve Veľkej Británie a Severného Írska podľa článku 50 ods. 3 Zmluvy o Európskej únii. Oneskorené začatie uplatňovania vykonávacieho nariadenia (EÚ) 2019/413 1. januára 2021 viedlo k tomu, že od uvedeného dňa sa dodatky 3-B, 4-B, 5-A a 6-F nahradili dodatkami obsahujúcimi zoznamy, ktoré neodrážajú zmeny, ku ktorým došlo po prijatí vykonávacieho nariadenia (EÚ) 2019/413, konkrétne tie, ktoré boli zavedené vykonávacím nariadením (EÚ) 2020/111. 
            
            
               (9)Preto je potrebné obnoviť správne zoznamy tretích krajín uznaných za krajiny uplatňujúce normy bezpečnostnej ochrany rovnocenné so spoločnými základnými normami doplnením tých tretích krajín, ktoré boli doplnené vykonávacím nariadením (EÚ) 2020/111.
            
            
               (10)Vykonávacím nariadením Komisie (EÚ) 2021/255
                  6
               , ktorým sa mení vykonávacie nariadenie (EÚ) 2015/1998, sa zaviedol nový plán postupného dokončenia inštalácie zariadení systémov detekcie výbušnín (EDS) úrovne 3 na detekčnú kontrolu podanej batožiny na európskych letiskách, čím sa doplnila potrebná flexibilita v dôsledku pandémie COVID-19. Pri vypracúvaní takéhoto plánu sa od 1. septembra 2021 omylom neposkytla podobná dodatočná flexibilita prevádzkovateľom, ktorí stále používajú zariadenie EDS úrovne 2 na detekčnú kontrolu nákladu a poštových zásielok. Príslušné orgány by mali mať možnosť umožniť primerané rozšírenie používania EDS úrovne 2 aj prevádzkovateľom zapojeným do detekčnej kontroly nákladu a poštových zásielok.
            
            
               (11)Skúsenosti získané pri vykonávaní vykonávacieho nariadenia (EÚ) 2015/1998 ukázali, že sú potrebné niektoré zmeny v postupoch vykonávania určitých spoločných základných noriem v oblastiach overovateľov bezpečnostnej ochrany letectva EÚ a postupného vyraďovania jednopohľadového röntgenového zariadenia. Súvisiace ustanovenia v prílohe sa musia upraviť s cieľom zlepšiť právnu zrozumiteľnosť, štandardizovať spoločný výklad právnych predpisov a ďalej zabezpečiť najlepšie vykonávanie spoločných základných noriem v oblasti bezpečnostnej ochrany letectva.
            
         
         
            
               (12)Vykonávacie nariadenie (EÚ) 2015/1998 by sa preto malo zodpovedajúcim spôsobom zmeniť.
            
            
               (13)Opatrenia stanovené v tomto nariadení sú v súlade so stanoviskom výboru uvedeného v článku 19 nariadenia (ES) č. 300/2008,
            
            
               PRIJALA TOTO NARIADENIE:
            
            
               Článok 1
            
            
               Príloha k vykonávaciemu nariadeniu (EÚ) 2015/1998 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 14. 3. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 97, 9.4.2008, s. 72. 
               
               
                  
                     (2)
                  
                        Nariadenie Komisie (ES) č. 272/2009 z 2. apríla 2009, ktorým sa dopĺňajú spoločné základné normy bezpečnostnej ochrany civilného letectva stanovené v prílohe k nariadeniu Európskeho parlamentu a Rady (ES) č. 300/2008 (Ú. v. EÚ L 91, 3.4.2009, s. 7).
               
               
                  
                     (3)
                  
                        Vykonávacie nariadenie Komisie (EÚ) 2015/1998 z 5. novembra 2015, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva (Ú. v. EÚ L 299, 14.11.2015, s. 1).
               
               
                  
                     (4)
                  
                        Vykonávacie nariadenie Komisie (EÚ) 2020/111 z 13. januára 2020, ktorým sa mení vykonávacie nariadenie (EÚ) 2015/1998, pokiaľ ide o schvaľovanie zariadení bezpečnostnej ochrany civilného letectva, ako aj o tretie krajiny uznané za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva (Ú. v. EÚ L 21, 27.1.2020, s. 1).
               
               
                  
                     (5)
                  
                        Vykonávacie nariadenie Komisie (EÚ) 2019/413 zo 14. marca 2019, ktorým sa mení vykonávacie nariadenie (EÚ) 2015/1998, pokiaľ ide o tretie krajiny uznané za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva (Ú. v. EÚ L 73, 15.3.2019, s. 98).
               
               
                  
                     (6)
                  
                        Vykonávacie nariadenie Komisie (EÚ) 2021/255 z 18. februára 2022, ktorým sa mení vykonávacie nariadenie (EÚ) 2015/1998, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva (Ú. v. EÚ L 58, 19.2.2021, s. 23).
               
            
      
    ---documentbreak--- 
      
         
         
            
               PRÍLOHA
            
            
               Príloha sa mení takto:
            
            
               1.Zoznam v dodatku 3-B kapitoly 3 sa mení takto:
            
            
               a)Za zápis týkajúci sa Čiernej Hory sa vkladá tento zápis:
            
            
               „Srbská republika, pokiaľ ide o letisko Nikolu Teslu v Belehrade“;
            
            
               b)Za zápis týkajúci sa Singapurskej republiky, pokiaľ ide o letisko Changi v Singapure, sa vkladá tento zápis:
            
            
               „Izraelský štát, pokiaľ ide o medzinárodné letisko Bena Guriona“.
            
            
               2.Zoznam v dodatku 4-B kapitoly 4 sa mení takto:
            
            
               a)Za zápis týkajúci sa Čiernej Hory sa vkladá tento zápis:
            
            
               „Srbská republika, pokiaľ ide o letisko Nikolu Teslu v Belehrade“;
            
            
               b)Za zápis týkajúci sa Singapurskej republiky, pokiaľ ide o letisko Changi v Singapure, sa vkladá tento zápis:
            
            
               „Izraelský štát, pokiaľ ide o medzinárodné letisko Bena Guriona“.
            
            
               3.Do zoznamu v dodatku 5-A kapitoly 5 sa za zápis týkajúci sa Čiernej Hory vkladá tento zápis:
            
            
               „Srbská republika, pokiaľ ide o letisko Nikolu Teslu v Belehrade“.
            
            
               4.Do zoznamu 6-Fi v dodatku 6-F kapitoly 6 sa za zápis týkajúci sa Čiernej Hory vkladá tento zápis:
            
            
               „Srbská republika“.
            
            
               5.V bode 11.6.4.1 sa písmeno c) nahrádza takto:
            
            
               „c) nesmie vykonávať overovania bezpečnostnej ochrany letectva EÚ, ak má štatút overovateľa bezpečnostnej ochrany letectva v rámci rovnocenného systému zavedeného v tretej krajine alebo medzinárodnej organizácii, pokiaľ tretia krajina alebo medzinárodná organizácia v rámci svojho systému neposkytuje recipročné príležitosti overovateľom bezpečnostnej ochrany letectva EÚ.“
            
            
               6.Bod 12.3.1 sa nahrádza takto:
            
         
         
            
               „12.3.1. Všetky zariadenia nainštalované najneskôr od 1. januára 2023, ktoré sa majú používať v Únii na detekčnú kontrolu nákladu a poštových zásielok, ako aj poštových zásielok leteckého dopravcu a materiálov leteckého dopravcu podliehajúcich bezpečnostným kontrolám v súlade s kapitolou 6, musia byť zariadenia typu multi-view.
            
            
               Príslušný orgán môže z objektívnych dôvodov povoliť používanie jednopohľadového röntgenového zariadenia nainštalovaného pred 1. januárom 2023 do týchto dátumov:
            
            
               a)jednopohľadové röntgenové zariadenie nainštalované pred 1. januárom 2016 najneskôr do 31. decembra 2025;
            
            
               b)jednopohľadové röntgenové zariadenie nainštalované po 1. januári 2016 do uplynutia maximálne desiatich rokov od dátumu jeho inštalácie alebo najneskôr do 31. decembra 2027, podľa toho, čo nastane skôr.
            
            
               Príslušný orgán informuje Komisiu, ak uplatňuje ustanovenia druhého odseku.“
            
            
               7.V bode 12.4.2.4 sa za tabuľku dopĺňa táto veta:
            
            
               „Príslušný orgán môže okrem toho povoliť používanie EDS úrovne 2 na detekčnú kontrolu nákladu a poštových zásielok, ako aj poštových zásielok leteckého dopravcu a materiálov leteckého dopravcu podliehajúcich bezpečnostným kontrolám v súlade s kapitolou 6, a to najneskôr do 1. septembra 2022.“